
Temeljem članka 4. točka 3. i članka 10. Zakona o državnim potporama ("Narodne novine" broj 47/14. i 69/17.) te članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), a u svezi članka 3. Uredbe Komisije (EU) br. 1407/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore ("Službeni list Europske unije" L 352/1 od 24. prosinca 2013.) te Uredbe Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014. u pogledu njezina produljenja i odgovarajućih prilagodbi ("Službeni list Europske unije" L 215/3 od 7. srpnja 2020.), Skupština Osječko-baranjske županije donijela je na _____ sjednici____________ 2024. godine   
 

O D L U K U
 
o potporama u turizmu na području Osječko-baranjske županije 
 

I. 	TEMELJNE ODREDBE 
 
Članak 1. 
 
Radi stvaranja pretpostavki za razvoj i unaprjeđenje turizma koji je jedan od strateških ciljeva  razvoja Osječko-baranjske županije ovom Odlukom o potporama u turizmu na području Osječko-baranjske županije (u daljnjem tekstu: Odluka) uređuju se uvjeti, kriteriji, način te postupak odobravanja potpora u turizmu na području Osječko-baranjske županije (u daljnjem tekstu: Županija).  

Članak 2. 
 
Izrazi koji se u ovoj Odluci koriste za osobe u muškom rodu su neutralni i odnose se na muške 
i ženske osobe. 
 
Članak 3. 
 
Pod potporama u turizmu (u daljnjem tekstu: potpore) u smislu ove Odluke podrazumijevaju se nepovratna financijska sredstva odobrena iz Proračuna Županije za aktivnosti, programe i projekte usmjerene postizanju ciljeva razvoja turizma utvrđenih strategijskim i programskim odrednicama razvoja Županije koja su u Proračunu planirana kao subvencije, donacije i pomoći, a za koja Proračunom ili posebnom odlukom Skupštine Županije nisu utvrđeni krajnji korisnici. 
 
Pod potporama u smislu ove Odluke ne podrazumijevaju se financijska sredstva koja Županija osigurava temeljem posebnih zakona odnosno sredstva kojima Županija temeljem posebnih akata sufinancira zajedničke aktivnosti, programe i projekte. 
 
Potpore se ne dodjeljuju za troškove PDV-a u slučaju da je korisnik porezni obveznik upisan u registar obveznika PDV-a te ima pravo na odbitak PDV-a i drugih poreza, carina i drugih srodnih troškova.  


 
Članak 4. 
 
Potpore se odobravaju za aktivnosti, programe i projekte uz uvjete utvrđene ovom Odlukom, a u okviru sredstava osiguranih Proračunom Županije. 
 
U postupku odobravanja potpora po ovoj Odluci koje imaju obilježja potpora male vrijednosti 
primjenjuju se odredbe važeće uredbe Europske unije kojom se uređuju potpore male vrijednosti.  
 
Članak 5. 

U postupku odlučivanja o odobravanju potpore tijelo utvrđeno ovom Odlukom ocjenjuje koliko aktivnost, program ili projekt za koji se traži potpora pridonosi ostvarivanju strateških ciljeva Županije usmjerenih ka razvoju i unaprjeđenju turizma na temelju sljedećih kriterija: 
· objedinjavanju i unaprjeđenju turističke ponude, 
· očuvanju prirodne i kulturne baštine i tradicije u funkciji razvitka, 
· razvoju turističkih proizvoda i usluga i podizanju njihovih standarda, 
· promociji turističkih potencijala Županije, 
· razvoju svih oblika turizma s naglaskom na ruralni turizam te 
· unaprjeđenju i proširenju turističke ponude. 
 
Članak 6. 
 
Korisnici potpora iz članka 3. ove Odluke su obiteljska poljoprivredna gospodarstva, obrti i trgovačka društva u kategoriji mikro i malih poduzeća, registrirani za pružanje turističkih i ugostiteljskih usluga u turizmu, obrti, trgovačka društva i zadruge u kategoriji mikro, malih i srednjih poduzeća koji obavljaju djelatnost na tradicijski odnosno umjetnički način odnosno koji posjeduju Uvjerenje o stjecanju statusa tradicijskog odnosno umjetničkog obrta, udruge registrirane za djelatnosti vezane uz selektivne oblike turizma i druge fizičke osobe registrirane za pružanje usluga u turizmu. Navedeni korisnici moraju imati prebivalište odnosno sjedište na području Županije i ispunjavati uvjete utvrđene ovom Odlukom i posebnim propisima odnosno pravilima o potporama male vrijednosti. 
 
Pravo prijave za dodjelu potpora imaju korisnici iz prethodnoga stavka pod sljedećim uvjetima: 
-	da su registrirani za djelatnosti za koju se podnosi prijava odnosno da posjeduju Uvjerenje o  stjecanju statusa tradicijskog odnosno umjetničkog obrta ukoliko obavljaju djelatnost na tradicijski odnosno umjetnički način i
-	da su troškovi za koje se podnosi prijava plaćeni prije njezinog podnošenja. 

Pravo na podnošenje prijave nemaju podnositelji koji su blokirani odnosno u stečaju ili u postupku predstečajne nagodbe odnosno koji su u postupku likvidacije. 
 
             Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna i koji nemaju dug prema Županiji. 
 
II. 	VRSTE POTPORA 
 
Članak 7. 
 
Potpore se odobravaju u obliku: 
1. potpora za razvoj i unaprjeđenje ruralnog turizma, 
2. potpora za autohtonu eno i gastro ponudu i
3. [bookmark: _Hlk150953942]potpora za organizaciju i sudjelovanje na manifestacijama.  
 
1.         Potpora za razvoj i unaprjeđenje ruralnog turizma  
 
Članak 8. 
 
Potpora za razvoj i unaprjeđenje ruralnog turizma dodjeljuje se za razvoj i unaprjeđenje turističke i ugostiteljske usluge u ruralnom turizmu s ciljem podizanja razine kvalitete usluge odnosno za ostvarivanje strateških ciljeva Županije usmjerenih ka razvoju i unaprjeđenju ruralnog turizma utvrđenih strategijskim razvojnim dokumentima Županije kao i za očuvanje i ulaganja u razvoj tradicijskih i umjetničkih obrta te za povećanje prepoznatljivosti tradicijskih i umjetničkih proizvoda, a osobito za: 
-           ulaganja u objekte za pružanje turističkih odnosno ugostiteljskih usluga u turizmu, 
· ulaganja koja se odnose za ispunjavanje potrebnih uvjeta utvrđenih posebnim propisima za obavljanje registrirane djelatnosti odnosno proširenje djelatnosti, 
· ulaganja u podizanje kvalitete usluge i konkurentnosti, 
· ulaganja u svezi s proširenjem ponude turističkih i ugostiteljskih usluga u turizmu, 
· ulaganja u radionice odnosno poslovne prostore za tradicijske i umjetničke obrte radi poboljšanja uvjeta rada u istima, 
· ulaganja u unaprjeđenje proizvodnje tradicijskih i umjetničkih proizvoda, ulaganja u razvoj novih proizvoda/usluga i ulaganja za izlazak na nova tržišta, 
· uvođenje sustava upravljanja kvalitetom normi i znakova kvalitete te upravljanje i zaštita intelektualnog vlasništva što se tiče tradicijskih odnosno umjetničkih obrta i
· marketinške aktivnosti. 

Članak 9. 
 
Potpora iz članka 8. ove Odluke iznosi do 50% opravdanih troškova izvršenog ulaganja, a 
najviše do iznosa od 4.000,00 eura i može se ostvariti jedanput tijekom proračunske godine. 
 
Prihvatljivim troškovima za korištenje potpore iz članka 8. ove Odluke smatraju se troškovi:
· izgradnje, dogradnje, adaptacije ili opremanja objekta za pružanje usluga u turizmu i ugostiteljstvu,
· nabavke opreme potrebne za pojedine oblike selektivnog turizma kao što su: ulaganja u cikloturističku ponudu, opremu za prezentacijske svrhe, bazene, saune, hidromasažne kade, restauraciju i obnovu autohtonog objekta ulaganja u obnovljive izvore energije i slično, 
· nabavke i postavljanja dodatnih vanjskih sadržaja za odmor i rekreaciju turista kao što su: bazeni, saune, hortikulturno uređenje okoliša, uređenje i opremanje pješčanih i poučnih staza i slično, 
· izgradnje i/ili rekonstrukcije i/ili opremanja radionica za tradicijske, odnosno umjetničke obrte, odnosno financiranje nabave strojeva, postrojenja i opreme, alata i inventara, prilagodbe, uređenja i poboljšanja interijera poslovnog i proizvodnog prostora, uvođenja sustava upravljanja kvalitetom, normi i znakova kvalitete, upravljanja i zaštite intelektualnog vlasništva te nabave usluga u svrhu razvoja proizvoda i
· izrade web stranice, promidžbenog materijala i ostalih marketinških aktivnosti, osim onih iz članka 15. ove Odluke. 
 
Podnositelj uz prijavu dostavlja dokaze o plaćenim prihvatljivim troškovima iz prethodnoga stavka, kao i dokaze o izvršenim plaćanjima. 
 
Članak 10. 
 
Potpora iz članka 8. dodjeljuje se pod uvjetima iz članka 6. ove Odluke i sljedećim uvjetima: 
· da se mjesto ulaganja nalazi na području Županije, 
· da se namjena za koju se traži potpora odnosi na ulaganja koja pridonose ispunjenju ciljeva iz 
članka 5. ove Odluke i
· da su troškovi nastali u razdoblju od dana zatvaranja posljednjeg javnog poziva do dana predaje prijave za dodjelu potpore.
· 
Članak 11. 
 
Ukoliko korisnik u razdoblju od 24 mjeseca od dana potpisivanja ugovora prestane obavljati turističku odnosno ugostiteljsku djelatnost u objektu za čiju je izgradnju odnosno uređenje odobrena potpora obvezan je vratiti cjelokupan iznos dodijeljene potpore.  
 
2. 	Potpora za autohtonu eno i gastro ponudu  
 
Članak 12. 
 
Potpora za autohtonu eno i gastro ponudu dodjeljuje se pružateljima turističkih i ugostiteljskih usluga u turizmu koji se snabdijevaju poljoprivrednim proizvodima od lokalnih poljoprivrednih proizvođača, a što izravno pridonosi razvoju lokalnih poljoprivrednih proizvođača, povećanju njihove konkurentnosti te se potiče njegovanje autentične lokalne kuhinje. 
 
Lokalni poljoprivredni proizvođači su proizvođači poljoprivrednih proizvoda čija se proizvodnja se nalazi na području Županije. 
 
Članak 13. 
 
Potpora iz članka 12. ove Odluke iznosi do 50% iznosa plaćenih računa za kupovinu poljoprivrednih proizvoda od lokalnih poljoprivrednih proizvođača, a najviše do iznosa od 1.350,00 eura i može se ostvariti jedanput tijekom proračunske godine. 
 
Pružatelji usluga u turizmu i ugostiteljstvu moraju imati uspostavljenu poslovnu suradnju s lokalnim poljoprivrednim proizvođačima o kupovini njihovih proizvoda za potrebe usluga koje pružaju u svojim objektima. 
 
Članak 14. 
 
Potpora iz članka 12. dodjeljuje se pod uvjetima iz članka 6. ove Odluke i sljedećim uvjetima: 
· da se objekt za pružanje usluga u turizmu i ugostiteljstvu nalazi na području Županije, 
· da lokalni poljoprivredni proizvođač ima sjedište/prebivalište na području Županije,
· da podnositelj prijave ima uspostavljenu poslovnu suradnju s lokalnim poljoprivrednim proizvođačima sklopljenu prije nastanka troškova i
· da su troškovi nastali u razdoblju od dana zatvaranja posljednjeg javnog poziva do dana predaje prijave za dodjelu potpore.

    Podnositelj uz prijavu dostavlja i  dokaze o plaćenim računima za kupovinu poljoprivrednih 
proizvoda od lokalnih poljoprivrednih proizvođača kao i dokaze o izvršenim plaćanjima. 
 
3. 	Potpora za organizaciju i sudjelovanje na manifestacijama 
 
Članak 15. 
 
Potpora za organizaciju i sudjelovanje na manifestacijama dodjeljuje se za organizaciju i/ili sudjelovanje na manifestacijama koje su od značaja za razvoj turizma i predstavljanje turističkih potencijala Županije kojima se promiče i predstavlja Županija kao aktivni sudionik u razvoju turizma, a osobito za organizaciju i sudjelovanje: 
· na sajmovima i izložbama, 
· na znanstveno-stručnim skupovima te 
· na festivalima, smotrama, natjecanjima i drugim srodnim manifestacijama.  
 
Članak 16. 
 
Visina potpora iz članka 15. ove Odluke određuje se ovisno o značaju manifestacije za ostvarivanju ciljeva iz članka 5. ove Odluke i može iznositi do 50% prihvatljivih troškova i može se ostvariti jedanput tijekom proračunske godine. 
 
Prihvatljivim troškovima za korištenje potpore iz članka 15. ove Odluke smatraju se troškovi: 
· najma i zakupa prostora, 
· kotizacije, uvrštenja u sajamski katalog, 
· izrade i prezentacije promidžbenih materijala i proizvoda, osim ako sredstva nisu ostvarena po članku 8. ove Odluke i
· drugi troškovi koji su u neposrednoj vezi s organizacijom i sudjelovanjem na manifestacijama iz članka 15. ove Odluke.  
 
Članak 17. 
 
Potpora iz članka 15. dodjeljuje se pod uvjetima iz članka 6. ove Odluke i sljedećim uvjetima: 
· da je manifestacija za koju se traži potpora od značaja za razvoj turizma i predstavljanje turističkih potencijala Županije kojima se promiče i predstavlja Županija kao aktivni sudionik u razvoju turizma i
·  da su troškovi nastali u  razdoblju od 1. studenoga prethodne godine do 31. listopada tekuće     
 godine.

    Podnositelj uz prijavu dostavlja i dokaze o plaćenim prihvatljivim troškovima iz članka 16. 
stavak 2. ove Odluke kao i dokaze o izvršenim plaćanjima. 
 
III. 	POSTUPAK DODJELE POTPORA 

Članak 18. 
 
Postupak dodjele potpora iz članka 7. ove Odluke pokreće se i provodi temeljem javnog poziva koji se objavljuje na internetskim stranicama Županije. 
 
Članak 19. 
 
Javni poziv sadrži podatke o: 
· nazivu tijela koje objavljuje javni poziv,   
· predmetu javnog poziva, 
· namjeni i visini moguće potpore, 
· uvjetima za podnošenje prijave, 
· kriterijima za dodjelu potpore, 
· potrebnoj dokumentaciji, 
· načinu, mjestu i roku podnošenja prijave i 
· načinu objave odluke o dodjeli potpore. 
 
Javni poziv je otvoren do utroška sredstava planiranih u Proračunu Županije za tu namjenu, a najkasnije do 31. listopada tekuće godine. 
 
Prijava za dodjelu potpora podnosi se na obrascu koji utvrđuje Povjerenstvo iz članka 20. ove Odluke. Prijavi se obvezno prilažu i dokazi o ispunjavanju uvjeta utvrđenih ovom Odlukom.  
 
Članak 20. 
 
Postupak obrade podnesenih prijava provodi Povjerenstvo za potpore u turizmu (u daljnjem tekstu: Povjerenstvo). 
 
Povjerenstvo čine predsjednik i četiri člana koje imenuje župan. 
 
Članak 21. 
 
U izvršavanju svoje zadaće Povjerenstvo obavlja sljedeće poslove: 
· odlučuje o objavi javnog poziva za prikupljanje prijava za dodjelu potpore, 
· propisuje obrazac prijave za dodjelu potpore s dokaznim sredstvima o ispunjavanju uvjeta, 
· razmatra podnesene prijave i utvrđuje ispunjavanje uvjeta za dodjelu potpore, 
· ocjenjuje i vrednuje podnesene prijave, 
· utvrđuje prijedlog za dodjelu potpore i 
· obavlja druge poslove u provođenju ove Odluke.  
 
Članak 22. 
 
Povjerenstvo radi na sjednicama koje saziva predsjednik Povjerenstva. 
 
Povjerenstvo odlučuje većinom glasova ukupnog broja članova. 
 
Ukoliko bi u odlučivanju o dodjeli određene potpore član Povjerenstva zbog imovinskog ili drugog osobnog interesa bio u sukobu interesa prema pravilima propisanim za sukob interesa službenika i namještenika u lokalnoj i područnoj (regionalnoj) samoupravi, dužan je o tome izvijestiti predsjednika Povjerenstva te će biti izuzet iz rada i odlučivanja Povjerenstva o tom pitanju. 
 
O radu Povjerenstva vodi se zapisnik. 
 
Stručne i administrativne poslove za Povjerenstvo obavlja upravno tijelo Županije nadležno za poslove turizma.  
 
Članak 23. 

Prijave se obrađuju te se o njima odlučuje redosljedom zaprimanja sukladno kriterijima iz članka 5. Ove Odluke.

Nepotpune i nepravovremene prijave se ne razmatraju, a o tome se izvještava podnositelj prijave.
 
Članka 24. 
 
Odluku o dodjeli potpore donosi župan na prijedlog Povjerenstva. 
 
Potpore se dodjeljuju do utroška sredstava planiranih u Proračunu Županije za tu namjenu. 
 
Odluka iz stavka 1. ovoga članka obvezno se objavljuje na internetskim stranicama Županije najkasnije u roku od 15 dana od dana njezinog donošenja. 

Članak 25. 

Podnositelj prijave na javni poziv može podnijeti prigovor na Odluku iz članka 24. stavak 1. ove Odluke u roku od 8 dana od dana objave na internetskim stranicama Županije odnosno u roku od osam dana od dana zaprimanja obavijesti elektroničkim putem da mu potpora nije dodijeljena ili od dana zaprimanja obavijesti o nepotpunoj prijavi putem pošte.

O podnesenim prigovorima župan odlučuje u roku od 15 dana od dana isteka rokova iz stavka 1. ovoga članka.

Istekom roka za prigovor odnosno donošenjem odluke župana o pristiglim prigovorima Odluka iz stavka 1. ovoga članka postaje konačna.

 Članak 26. 

S korisnikom potpore iz članka 6. ove Odluke zaključuje se ugovor. Ugovorom se uređuju međusobna prava i obveze korisnika i Županije.  
 
IV. 	PRIJELAZNE I ZAVRŠNE ODREDBE  

Članak 27. 
 
Danom stupanja na snagu ove Odluke prestaje važiti Odluka o potporama u ruralnom turizmu   na području Osječko-baranjske županije ("Županijski glasnik" broj 6/15., 2/17., 12/17., 4/20., 2/21., 4/22. i 2/23.).
 
Povjerenstvo imenovano temeljem Odluke o potporama u ruralnom turizmu na području Osječko-baranjske županije ("Županijski glasnik" broj 6/15., 2/17., 12/17., 4/20., 2/21., 4/22. i 2/23.) nastavlja i dalje obavljati svoje zadaće do donošenja Rješenja o imenovanju članova Povjerenstva temeljem ove Odluke.  

Članak 28. 
 
Ova Odluka stupa na snagu osmog dana od dana objave u "Županijskom glasniku". 
 
 
                                                                                                                           PREDSJEDNICA
                                                                                                                              Ivana Bagarić

